Guro Pettersen

**Guro Pettersen** (født 1991) er en norsk tidligere fotballspiller som var keeper.

Hun ble tatt ut på det norske A-landslaget for første gang i 2013, debuten fikk hun først som 30-åring i 2022.

Pettersen spilte fra 2016 med en spesialdesignet hjelm etter å ha hatt et titalls hjernerystelser gjennom karrieren.

## Klubbkarriere

### Fløya (2008–2012)
Hun spilte ungdomsfotball for Idrettsforeningen Fløya i Tromsø, og tok senere steget opp til klubbens A-lag. Hun debuterte i Toppserien i 2008. Fløya rykket ned fra Toppserien i 2010 og etter halvannen sesong i 1. divisjon forlot Pettersen klubben sommeren 2012.

### Stabæk (2012–2014)
Hun gikk videre fra Fløya til topplaget Stabæk i 2012, der ble hun andrekeeper. Da Stabæks førstekeeper Ingrid Hjelmseth ble skadet, ble Cupfinalen 2012 mot Røa den aller første kampen Pettersen startet for klubben. Stabæk vant 4-0, Pettersen holdt nullen og ble cupmester.

### Vålerenga (2014–2015)
Før 2014-sesongen gikk hun på utlån til Vålerenga. Der ble hun førstekeeper og etter sesongen ble overgangen gjort permanent. 

### Tilbake til Stabæk, og nye utlån (2016–2017)
Før 2016-sesongen ble hun hentet tilbake til Stabæk for å erstatte Cecilie Fiskerstrand som andrekeeper. Som andrekeeper ble det lite spilletid i Stabæk og hun gikk i 2017 på utlån til den danske toppklubben Fortuna Hjørring, etterfulgt av et opphold i Arna-Bjørnar på lån.

### Vålerenga (2018–2019)
Etter to år med lite spilletid i ulike klubber, ble det i desember 2017 kjent at hun igjen skulle spille for Vålerenga. I 2018 var hun i tøff konkurranse med Tinja-Riikka Korpela om å være førstekeepeer. Pettersen spilte ca. halvparten av kampene den sesongen. Året etter i 2019 var hun med å ta sølv i Toppserien, og var tapende cupfinalist med Vålerenga.

### Piteå (2020–2021)
I desember 2019 signerte hun en toårskontrakt med svenske Piteå IF. Hun scoret årets mål i Damallsvenskan 2021, da hun scoret på et frispark fra midtbanen.

### Vålerenga (2022–2023)
12. desember 2021 ble det kjent at Pettersen hadde skrevet en toårskontrakt med Vålerenga, og med det var klar for sin tredje periode i klubben. I forbindelse med hjemkomsten uttalte hun at det er ingen annen norsk klubb hun kunne dratt til, og at hun alltid kommer hjem til Vålerenga som er klubben i hennes hjerte. 

I tett konkurranse med Jalen Tompkins var hun førstekeeper i store deler av 2022-sesongen, en sesong som endte med sølv i Toppserien for Vålerenga. Da Vålerenga i 2023 møtte Celtic i kvalifiseringen til Champions League, ble Pettersen avgjørende for Vålerenga. Kampen gikk til straffesparkkonkurranse, hvor straffe etter straffe gikk i mål. Pettersen satte selv det 10. straffesparket til Vålerenga, før hun reddet Celtic sitt ellevte straffespark som gjorde at Vålerenga gikk videre til play off.

I 2023 ble hun for første gang seriemester med Vålerenga. Pettersen sto også cupfinalen på Ullevaal Stadion mot Rosenborg som endte med tap. Hun fikk ikke forlenget kontrakten med Vålerenga etter 2023-sesongen. Hun hadde da spilt 92 offisielle kamper for klubben, fordelt på seks sesonger.

### Werder Bremen (2024)
Den 1. februar 2024 ble det kjent at hun hadde signert for SV Werder Bremen i den tyske Bundesligaen. Hun forlot klubben ved sesongslutt.

### Damaiense og Stabæk (2024–2025)
I august 2024 signerte Pettersen for den portugisiske klubben SF Damaiense, kontrakten ble avbrutt i januar 2025. I mars 2025 signerte hun en korttidsavtale med sin tidligere klubb Stabæk, som hadde fått en skade på keeperplass. I april 2025 annonserte Pettersen at hun la opp som fotballspiller.

## Landslagskarriere
Pettersen har kamper for J17, J19, U23 og det norske A-landslaget.

21 år gammel ble hun tatt ut på A-landslaget for første gang til kampene mot Kina, Sør-Korea og Canada i januar 2013. 

Etter å ha vært ute av landslagsvarmen i fem år ble hun i 2020 igjen tatt ut på A-landslaget. 7. april 2022 fikk hun sin debut på A-landslaget i VM-kvalifiseringskampen hjemme mot Kosovo. 

Hun ble tatt ut i troppen til EM i England 2022, og var Norges førstekeeper under mesterskapet. Hun var igjen en del av troppen til VM i 2023 i Australia og New Zealand.

## Meritter

### Med Stabæk

* Seriemester: 2013
* Norgesmester: 2012, 2013

### Med Vålerenga

* Seriemester: 2023

### Individuelle meritter

* Årets mål i Damallsvenskan: 2021

## Referanser


## Eksterne lenker
*